**Learning Qub/ Centrul Cultural Clujean**

Learning Qub (2020 – 2024) este un program pentru dezvoltarea capacității școlilor din Cluj, constând într-un centru de educație STEAM numit The Qub și o Rețea a Școlilor din Cluj care conectează 35 de școli din județ. Proiectul este derulat de Centrul Cultural Clujean și este finanțat de Fundația Botnar.

În Cluj-Napoca funcționează 53 de școli primare și secundare, în care studiază 27.000 de elevi. Conform studiului LEAP realizat în 2020 de Universitatea Babeș-Bolyai, Centrul Cultural Clujean și grupul PONT, sistemul educațional din Cluj are nevoie urgentă de a dezvolta parteneriate cu actori din afara sistemului (organizații culturale, societate civilă, mediu de afaceri, sector universitar etc.) pentru a-și înlocui unele practici educaționale învechite cu unele noi, adaptate lumii de azi. Practicile noi, participative și colaborative, sunt necesare în special pentru a crește participarea tinerilor la luarea deciziilor legate de experiența lor în școală.

Jucând rolul unui centru de resurse educaționale STEAM, The Qub pune la dispoziția școlilor și a partenerilor din ecosistemul local acces la spații de educație, expoziție, co-creere și networking, precum și la o bibliotecă de resurse pentru îmbunătățirea curriculei și a tehnicilor de predare.

Rețeaua Școlilor din Cluj este o platformă de colaborare între școli și actorii locali relevanți din domeniul culturii, din societatea civilă, din sectorul academic și din mediul de afaceri. În școlile din rețea creăm, pilotăm și dezvoltăm soluții de colaborare între toți acești actori care sunt menite să crească relevanța și calitatea actului educațional. Rețeaua pregătește școlile (managementul, profesorii, părinții, comunitatea și, bineînțeles, elevii) să adopte practici educaționale noi, colaborative și participative.

Learning Qub este în sine un demers de replicare a metodologiilor deja testate de noi în 10 școli clujene și va duce la integrarea în program, în decurs de doi ani, a cel puțin 35 de școli.

Etapa următoare a proiectului vizează extinderea sa la nivelul județului Cluj și identificare oportunităților de replicare a sa și în alte județe sau chiar la nivel național, prin implicarea unor actori regionali și a Ministerului Educației.

Beneficiari:Minim 7500 de elevi și cel puțin 1500 de membri ai familiilor lor; Minim 90 de profesori și cel puțin 110 alți specialiști în educație; Minim 100 de alți specialiști implicați; Public larg

Repere:

* În 2018 am început să lucrăm cu 10 școli din Cluj-Napoca, în care am testat instrumente pentru educație culturală (rezidențe artistice, activități extra-curriculare, formare pentru profesori și manageri cu privire la educația prin artă și cultură).
* În 2020, după debutul pandemiei de coronavirus, am început testarea și dezvoltarea modele de educație și colaborare online.
* În 2022 lansăm formal Rețeaua Școlilor din Cluj, cu obiectivul de a extinde atât tematicile practicilor educaționale (de la educație culturală la educație STEAM), cât și numărul de școli implicate în program (de la 10 la 35).
* Tot în 2022 deschidem centrul Qub, loc de întâlnire între cele 35 de școli, actorii culturali, academici, sociali și de business relevanți și comunitatea largă.